b'\n_START_ARTICLE_\nAntanas Maziliauskas\n_START_SECTION_\nBiografija\n_START_PARAGRAPH_\n1977 m. baig\xc4\x97 Lietuvos \xc5\xbeem\xc4\x97s \xc5\xabkio akademij\xc4\x85, \xc4\xafgydamas in\xc5\xbeinieriaus-hidrotechniko profesij\xc4\x85. Po studij\xc5\xb3 pasiliko dirbti Akademijoje. Iki 1984 m. dirbo moksliniu bendradarbiu, asistentu, vyr. d\xc4\x97stytoju. 1985\xe2\x80\x931988 m. dirbo u\xc5\xbesienyje \xe2\x80\x93 Al\xc5\xbeyro Hidrotechnikos auk\xc5\xa1tosios nacionalin\xc4\x97s mokyklos d\xc4\x97stytoju ir katedros ved\xc4\x97ju. 1988\xe2\x80\x932004 m. \xe2\x80\x93 Lietuvos \xc5\xbeem\xc4\x97s \xc5\xabkio universiteto Vandens \xc5\xabkio ir \xc5\xbeem\xc4\x97tvarkos fakulteto (V\xc5\xaa\xc5\xbdF) Vandentvarkos katedros docentu (iki 2003 m.) ir profesoriumi (nuo 2003 m.) nepagrindin\xc4\x97je darboviet\xc4\x97je. 1997\xe2\x80\x931998 m. LR \xc5\xbeem\xc4\x97s \xc5\xabkio ministerijoje \xc4\x97jo Melioracijos ir aplinkos apsaugos skyriaus ved\xc4\x97jo pareigas, 1998\xe2\x80\x932001 m. dirbo \xc5\xbdem\xc4\x97s \xc5\xabkio pl\xc4\x97tros ir maisto departamento direktoriumi. 2001\xe2\x80\x932004 m. \xe2\x80\x93 Lietuvos \xc5\xbeem\xc4\x97s \xc5\xabkio universiteto Vandens \xc5\xabkio ir \xc5\xbeem\xc4\x97tvarkos fakulteto dekanas. 2004 m. Universiteto prorektorius, 2004\xe2\x80\x932005 m. Vandentvarkos katedros profesorius. 2005\xe2\x80\x932010 m. toliau dirbo min\xc4\x97tos katedros profesoriumi ir vadovavo UAB \xe2\x80\x9eProjekt\xc5\xb3 gama\xe2\x80\x9c. Nuo 2010 m. \xe2\x80\x93 Vandentvarkos katedros profesorius. 2011 m. kov\xc4\x85 tapo tuometinio Lietuvos \xc5\xbeem\xc4\x97s \xc5\xabkio universiteto 14-uoju rektoriumi, pakeit\xc4\x99s ankstesn\xc4\xaf universiteto vadov\xc4\x85 Romuald\xc4\x85 Deltuv\xc4\x85. Nuo 2019 m. sausio 1 d. Aleksandro Stulginskio universitetui (buv\xc4\x99s Lietuvos \xc5\xbeem\xc4\x97s \xc5\xabkio universitetas) tapus VDU \xc5\xbdem\xc4\x97s \xc5\xabkio akademija - akademijos kancleris._NEWLINE_Nuo 1989 m. \xe2\x80\x93 Lietuvos \xc5\xbeem\xc4\x97tvarkos ir hidrotechnikos in\xc5\xbeinieri\xc5\xb3 s\xc4\x85jungos tarybos narys. Nuo 2002 m. \xe2\x80\x93 Valstybinio mokslo ir studij\xc5\xb3 fondo ekspertas.\n_START_SECTION_\nTarptautiniai projektai\n_START_PARAGRAPH_\nA. Maziliauskas turi strategij\xc5\xb3 rengimo ir planavimo, deryb\xc5\xb3 bei tarptautini\xc5\xb3 organizacij\xc5\xb3, toki\xc5\xb3 kaip Pasaulio bankas bei Jungtini\xc5\xb3 Taut\xc5\xb3 maisto ir \xc5\xbeem\xc4\x97s \xc5\xabkio organizacija, ekspertin\xc4\x99 patirt\xc4\xaf \xc4\xafvairiose pasaulio valstyb\xc4\x97se. Po Nepriklausomyb\xc4\x97s atgavimo prad\xc4\x97jo dalyvauti projektuose, konsultacin\xc4\x97se misijose Afrikoje, Piet\xc5\xb3 Amerikoje, Azijoje. Nuo 1993 m. \xe2\x80\x93 Lietuvos atstovas Tarptautin\xc4\x97je dr\xc4\x97kinimo ir drena\xc5\xbeo komisijoje (ICID) ir Europos regionin\xc4\x97je darbo grup\xc4\x97je. Nuo 1993 m. \xe2\x80\x93 Jungtini\xc5\xb3 Taut\xc5\xb3 FAO ekspertas \xc5\xbeem\xc4\x97s \xc5\xabkio ir vandentvarkos klausimams.'